10-12 युवकों का एक समूह पार्क के अंदर बने मार्ग के किनारे वाले एक मैदान में बैट-बाल का आनंद ले रहा था, वहीं पास में बैठे कुछ दर्शक उनकी हौंसला-अफजाई करने में लगे थे ! इस पार्क में टहलना काफ़ी अच्छा अनुभव रहा, लेकिन काफ़ी दूर तक चलने के कारण पैरों में थकान हो गई ! वैसे ये पार्क भी इतना बड़ा है कि आप चलते-2 थक जाओगे पर पार्क ख़त्म नहीं होगा ! आराम करने के लिए हम दोनों सड़क के किनारे बनी एक पत्थर की सीट पर बैठ गए ! इस पार्क में पीने के पानी से लेकर शौचालय तक की भी उचित व्यवस्था है ! वैसे अधिकतर भीड़ तो झील के आस-पास और पार्क के प्रवेश द्वार पर ही थी, यहाँ अंदर इतनी मारा-मारी नहीं थी ! थोड़ी देर आराम करने के बाद हम दोनों पार्क से बाहर की ओर जाने वाले मार्ग पर चल दिए ! जिस मार्ग पर हम चल रहे थे वो सीधा पार्क के प्रवेश द्वार तक जाता था ! अंदर आते समय तो हम काफ़ी घूम कर आए थे इसलिए काफ़ी समय लगा लेकिन वापसी में हमें ज़्यादा वक़्त नहीं लगा और 10-15 मिनट में ही हम प्रवेश द्वार पर पहुँच गए !